韩愈
县斋有怀（阳山县斋作，时贞元二十一年顺宗新即位）
少小尚奇伟，平生足悲吒。犹嫌子夏儒，肯学樊迟稼。
事业窥皋稷，文章蔑曹谢。濯缨起江湖，缀佩杂兰麝。
悠悠指长道，去去策高驾。谁为倾国谋，自许连城价。
初随计吏贡，屡入泽宫射。虽免十上劳，何能一战霸。
人情忌殊异，世路多权诈。蹉跎颜遂低，摧折气愈下。
冶长信非罪，侯生或遭骂。怀书出皇都，衔泪渡清灞。
身将老寂寞，志欲死闲暇。朝食不盈肠，冬衣才掩髂。
军书既频召，戎马乃连跨。大梁从相公，彭城赴仆射。
弓箭围狐兔，丝竹罗酒炙。两府变荒凉，三年就休假。
求官去东洛，犯雪过西华。尘埃紫陌春，风雨灵台夜。
名声荷朋友，援引乏姻娅。虽陪彤庭臣，讵纵青冥靶。
寒空耸危阙，晓色曜修架。捐躯辰在丁，铩翮时方蜡。
投荒诚职分，领邑幸宽赦。湖波翻日车，岭石坼天罅。
毒雾恒熏昼，炎风每烧夏。雷威固已加，飓势仍相借。
气象杳难测，声音吁可怕。夷言听未惯，越俗循犹乍。
指摘两憎嫌，睢盱互猜讶。只缘恩未报，岂谓生足藉。
嗣皇新继明，率土日流化。惟思涤瑕垢，长去事桑柘。
劚嵩开云扃，压颍抗风榭。禾麦种满地，梨枣栽绕舍。
儿童稍长成，雀鼠得驱吓。官租日输纳，村酒时邀迓。
闲爱老农愚，归弄小女姹。如今便可尔，何用毕婚嫁。